# מסלול הטבה מס' 15 – הוראות להסדרת סיוע למרכזי מחקר ופיתוח של חברות גדולות בפריפריה

## כללי

1. רשות החדשנות מסייעת ומעודדת, במישרין או בעקיפין, חדשנות טכנולוגית בתעשייה בישראל באמצעות מגוון כלים ופעולות המבוצעות על ידה.
2. מסלול הטבה זה כולל הוראות להסדרת סיוע למרכזי מחקר ופיתוח של חברות גדולות הממוקמים בפריפריה, כמפורט במסלול הטבה זה.
3. מסלול הטבה זה הופעל בעבר על-ידי לשכת המדען הראשי במשרד הכלכלה והתעשייה כהוראות להסדרת מסלול סיוע למרכזי מחקר ופיתוח של חברות גדולות בפריפריה לפי חוק לעידוד מחקר ופיתוח בתעשייה, התשמ"ד- 1984. מכוח סעיף 56(ג) להוראות המעבר לתיקון מס' 7 לחוק החדשנות, עם הקמת רשות החדשנות הפכו הוראות אלה למסלול הטבה זה, אשר יופעל על-ידי רשות החדשנות.

# פרק א' – מבוא

## 1. הגדרות

בהוראות אלה –

"**אתר האינטרנט**" – אתר האינטרנט של רשות החדשנות שכתובתו <https://innovationisrael.org.il>;

"**בקשה**"- בקשה שמגישה חברה לאישור תיק לפי מסלול הטבה זה;

"**ועדת המחקר**", "**חדשנות טכנולוגית**", "**מחקר**", "**פיתוח**" ו-"**תכנית**" - כמשמעותם או כהגדרתם, לפי העניין, בחוק החדשנות;

"**חברה**" – תאגיד שהתאגד בישראל ושמחזור המכירות הכולל שלו לרבות של תאגיד קשור שלו, מפעילות בישראל בשנה שקדמה להגשת הבקשה לקבלת הסיוע במסגרת מסלול ההטבה עלה על 70 מיליון דולר ארה"ב;

**"חברת הסדר"** – חברה עתירת השקעה במו"פ כהגדרתה במסלול הטבה מספר 8 של רשות החדשנות– תמיכה במו"פ ארוך טווח של חברות עתירות השקעה במו"פ.

"**חוק החדשנות**" – החוק לעידוד מחקר, פיתוח וחדשנות טכנולוגית בתעשייה, התשמ"ד-1984;

"**מענק**" – מימון הניתן על-ידי רשות החדשנות, בהתאם להוראות מסלול הטבה זה;

"**פריפריה**" - רשויות מקומיות הנכללות באשכולות 1 עד 4 של מדד הפריפריה האחרון שפרסמה הלשכה המרכזית לסטטיסטיקה ערב כניסתן לתוקף של הוראות אלה ביום י"ט בטבת התשע"א (26 בדצמבר 2010) או רשויות מקומיות הנכללות באשכול 5 של מדד הפריפריה ערב כניסתן לתוקף של הוראות אלה –ונכללו בהחלטת ממשלה 4415 מיום יח' בשבט התשס"ו (20 בנובמבר 2005) לעניין תכנית לאומית אסטרטגית לפיתוח הנגב;

"**רשות החדשנות**" – הרשות הלאומית לחדשנות טכנולוגית כהגדרתה בחוק החדשנות;

**"תיק" –** בקשה לקבלת הטבה במסגרת מסלול הטבה זה לתקופה, לתקופה שלא תעלה על 36 חודשים, במסגרת תכנית.

"**שליטה**" - כהגדרתה בחוק ניירות ערך, התשכ"ח–1968;

"**שנות אדם**" - כפי שייקבע על-ידי ועדת המחקר בנהלים.

"**תאגיד קשור**" – אחד מאלה:

(1) תאגיד שהשליטה בו, במישרין או בעקיפין, היא בידי החברה;

(2) מי ששולט, במישרין או בעקיפין, בחברה;

(3) תאגיד שהשליטה בו, במישרין או בעקיפין, היא בידי מי שמתקיימות בו הוראות פסקאות (1) או (2);

"**תכנית מו"פ ארוכת טווח**" – כמשמעה במסלול הטבה מס' 8 של רשות החדשנות - תמיכה במו"פ ארוך טווח של חברות עתירות השקעה במו"פ.

## 2. מטרה

מטרת מסלול הטבה זה היא ליצור מנגנון לתמרוץ חברות להקים או להרחיב מרכזי מחקר ופיתוח בפריפריה של מדינת ישראל, הואיל ולמרכזי מחקר ופיתוח בפריפריה השפעה גדולה מאוד ביצירת מנגנונים להתהוות מרכז תעסוקה איכותית ופעילות כלכלית בסביבתו הגיאוגרפית; חשיבותו של מסלול ההטבה היא היותו חלק ממנגנון לצמצום הפערים המשמעותיים בין הפריפריה למרכז הבאים לידי ביטוי, בין היתר, ברמות שכר והשכלה.

## 3. ועדה

(1) ועדת המחקר הפועלת מכוח מסלול הטבה מס' 1 של רשות החדשנות - קרן המו"פ, תשמש כוועדת המחקר במסגרת מסלול הטבה זה.

(2) לוועדת המחקר הסמכות לקבל כל החלטה הדרושה לשם הפעלת מסלול ההטבה (ככל שאינן סותרות את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה הסמכויות המפורטות בסעיף 8 למסלול הטבה מס' 1 של רשות החדשנות – קרן המו"פ.

(3) גמול –

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר נקבע על-ידי מועצת רשות החדשנות לעניין זה

(4) ממלא מקום יו"ר הוועדה –

(א) אחד מחברי הוועדה מקרב עובדי רשות החדשנות אשר ימונה ע"י ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.

(ב) עובד רשות זה יוכל לשמש כממלא מקום יו"ר הוועדה בכפוף למתן הרשאה בכתב מראש הרשות קודם לדיון הפרטני של הוועדה.

# פרק ב' – מענקים ותנאים לקבלתם

## 4. זכאות להגשת בקשה

1. חברה בעלת פעילות בפריפריה או שבכוונתה לפעול בפריפריה זכאית להגיש בקשה.
2. חברה תהא רשאית להגיש מספר תיקים במסגרת מסלול הטבה זה, לתקופה של עד 36 חודשים, אך במועד הגשה אחד בלבד. 12 חודשים לאחר מועד ההגשה, החברה תהא רשאית להגיש תיקים נוספים, לתקופה של עד 24 חודשים. יובהר, כי לאחר שני מועדי הגשה אלה, החברה לא תהיה זכאית להגיש תיקים נוספים במועדי הגשה אחרים במסגרת מסלול הטבה זה.

## 5. תנאים לאישור תיק

ועדת המחקר תאשר תיק בהתקיים תנאים אלה במצטבר:

(1) התיק הוא בעל רמת חדשנות גבוהה אל מול השווקים הגלובאליים בתחום.

(2) שיעור הפעילות המאושרת במסגרת כל תיק מאושר שיבוצע על-ידי החברה באתרה/באתריה בפריפריה לא יפחת מ-80%.

(3) הפעילות המאושרת במסגרת כלל התיקים המאושרים תכלול במצטבר לא פחות מ-45 שנות אדם בכל תקופת התיקים.

(4) בכל אחת משנות התיק, היקף שנות האדם המבוצע על ידי עובדי החברה המתגוררים בפריפריה לא יפחת מ-60% מסך כל שנות האדם המבוצעות בתיק.

(5) בכל אחת מהשנים ממועד אישור התיק הראשון במסגרת מועד ההגשה הראשונה, גובה המענק של סך כל התיקים המאושרים של חברה במסלול הטבה זה לא יעלה על 10 מיליון שקלים חדשים. בנוסף, במהלך 12 החודשים הראשונים של התיק הראשון שיאושר, תוכרנה הוצאות היערכות בסכום נוסף של עד 3 מיליון ש"ח, כפי שייקבע על-ידי הוועדה בנהלים.

(6) ככל שמגיש הבקשה הינו חברת הסדר, על התיקים שיוגשו על-ידו להיות תכנית מו"פ ארוכת טווח.

# פרק ג' - הגשת הבקשה למענק ותהליך אישורה

## 6. הגשת בקשה לתיק

1. חברה שמתקיימים בה תנאי סעיפים 4 ו-5 רשאית להגיש בקשה בכל שנה במועדי ההגשה שפרסמה רשות החדשנות באתר האינטרנט, לגבי אותה שנה.
2. בקשות שמתקיימים בהם התנאים המפורטים בסעיפים 4 ו-5 לעיל תיבחנה בהתאם לאמות המידה המפורטות להלן:
3. רמת החדשנות הטכנולוגית ומידת הייחודיות של התיק.
4. רמת האתגרים במימוש התיק.
5. יכולות החברה, ובכללן יכולות הניהול של החברה והיכולת להביא להשלמת התיק ומימושו העסקי.
6. פוטנציאל הצמיחה העסקי-כלכלי של החברה עקב הצלחת התיק, ובכלל זה הגידול במספר המועסקים ובהכנסות החברה בחמש השנים שקדמו להגשת הבקשה.
7. התרומה הטכנולוגית והתעסוקתית של התיק לכלכלה הישראלית, ובכלל זה לפריפריה (לרבות הרחבת פעילותה העסקית של החברה בפריפריה).
8. הבקשה תוגש בידי החברה לרשות החדשנות לפי הוראות מסלול הטבה זה ולפי כללי רשות החדשנות ונהליה שמתוקף מסלול הטבה מס' 1 של רשות החדשנות – קרן המו"פ בנוגע להגשת בקשות; ההוראות, הכללים, הנהלים והטפסים ניתנים להורדה מאתר האינטרנט.

## 7. אישור תיק

1. ועדת המחקר תבחן את הבקשה ותחליט אם לאשרה או לדחותה; ועדת המחקר רשאית, לפי שיקול דעתה, לקבוע באישור תנאים מוקדמים לכניסתו לתוקף ותנאים הנוגעים לביצוע התיק.
2. ועדת המחקר תקבע את שיעור המענק הרב-שנתי לפי סעיף קטן (ג) ותאשר פעילויות מכלל הפעילויות שהגישה החברה.
3. לתיקים שיאושרו במועד ההגשה הראשון, כאמור בסעיף 4(2) לעיל, שיעור המענק במסלול הטבה זה יהיה: בשנה הראשונה ממועד תחילת התיק – 70% מהתקציב המאושר; בשנה השנייה ממועד תחילת התיק– 60% מהתקציב המאושר ובשנה השלישית ממועד תחילת התיק – 50% מהתקציב המאושר.
4. לתיקים שיאושרו במועד ההגשה השני, כאמור בסעיף 4(2) לעיל, שיעור המענק במסלול הטבה זה יהיה: בשנה הראשונה ממועד תחילת התיק - 60% מהתקציב המאושר; בשנה השנייה ממועד תחילת התיק – 50% מהתקציב המאושר.

# פרק ד' - מידע ודיווח

## 8. חובת דיווח

החברה תדווח לרשות החדשנות בכל שלבי התכנית הרב-שנתית, לפי כללי רשות החדשנות ונהליה הרלוונטיים שנקבעו מכוח מסלול הטבה מס' 1 של רשות החדשנות – קרן המו"פ.

# פרק ה' - כפיפות להוראות לפי חוק החדשנות ודיני קניין רוחני

## 9. תחולת חוק החדשנות

(א) הוראות חוק החדשנות התקנות, הכללים והנהלים שהותקנו מכוחו והוראות מסלול הטבה מס' 1 של רשות החדשנות – קרן המו"פ והנהלים והכללים שנקבעו מכוחו, ובכללן הוראות לגבי הגשת בקשות למענק, בדיקתן, תקצוב תכניות, תשלומים, הוצאות מאושרות מוכרות, נהלי דיווח, בדיקת דוחות, שינוי במועדי ביצוע תכנית מאושרת, ונהלי ערעור, יחולו על מסלול הטבה זה, בשינויים המחוייבים ובכפוף לסעיף קטן (ג).

(ב) הוראות חוק החדשנות, התקנות, הכללים והנהלים שהותקנו מכוחו והוראות מסלול הטבה מס' 1 של רשות החדשנות – קרן המו"פ והנהלים והכללים שנקבעו מכוחו, יחולו על מענק רשות החדשנות והסיוע הניתנים במסגרת מסלול הטבה זה ומסלולי המשנה שלו, לעניין:

1. בעלות בידע הנובע ממחקר ופיתוח על פי התכנית המאושרת וכל זכות הנובעת ממנו.
2. ייצור בישראל והחובה שלא להעביר ייצור מחוץ לישראל, ללא קבלת אישור מוקדם של ועדת המחקר.
3. החובה שלא להעביר את הידע או זכויות הנובעות מהידע שפותח במסגרת תכנית מאושרת לאחר, בארץ או בחו"ל, ללא קבלת אישור מוקדם של ועדת המחקר.

(ג) למרות האמור לעיל, במידה ומקבל האישור הוא חברת הסדר, החברה תהא פטורה מתשלום תמלוגים בגין התיק שאושר לה במסגרת מסלול הטבה זה.

## 10. כפיפות לדיני קניין רוחני

החברה מתחייבת לשמור על דיני הקניין הרוחני כפי שינהגו מזמן לזמן במדינת ישראל; החברה מצהירה כי ידוע לה שאם תורשע בעבירה על דיני הקניין הרוחני, יהיו רשות החדשנות וועדת המחקר, רשאיות לבטל למפרע כל הטבה, מענק, הלוואה, הטבת מס או יתרון כספי אחר שניתן לה, כולם או חלקם, ולדרוש את החזרתם בצירוף ריבית והפרשי הצמדה כחוק.

# פרק ו' – שונות

## 11. פעילות היערכות

חרף האמור בסעיף 5(2) לעיל, חברה תהא רשאית לקיים היערכות של עובדיה, לקראת פעילות המחקר והפיתוח שתבוצע באתר בפריפריה, מחוץ לאתר בפריפריה למשך תקופה של עד 3 חודשים ממועד תחילת התיק, בכפוף לקבלת אישור מראש של ועדת המחקר ובהתאם לנהלים שייקבעו על-ידה בעניין זה, לרבות לפעילויות ההיערכות שתתאפשרנה ולמענק שיינתן להן.

**12.** מתן הסיוע והפעלת מסלול הטבה זה כפופים לאישור התקציב מדי שנה בשנה, למגבלות התקציב ולתקציב המאושרלמסלול הטבה זה. בכל מקרה אין לראות במסלול הטבה זה התחייבות מטעם רשות החדשנות לתשלום כלשהו.

**13.** הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם וככל שנקבעו) יחולו על מסלול הטבה זה ומסלולי המשנה שלו, בשינויים המחויבים ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות החדשנות), סעיף 15כ"ח לחוק החדשנות (החלת דינים), סעיף 15ל' לחוק החדשנות (הכנסות רשות החדשנות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות) ובכלל זה סעיף 47א לחוק החדשנות (עונשין).

**14.** נהלים של מסלול ההטבה, כפי שייקבעו ויפורסמו מעת לעת על ידי הוועדה, הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים, תגברנה הוראות מסלול הטבה זה.

**15.** בכל מקרה אין לראות במסלול הטבה זה התחייבות מטעם רשות החדשנות לאשר בקשות שתוגשנה או להעביר תשלום כלשהו.

**16.** נהלים, כללים, הודעות וכיוצ"ב שיקבעו ביחס למסלול הטבה זה יפורסמו באתר האינטרנט.

**17. הוראת מעבר**

הוראות מסלול ההטבה מיום 1 בינואר 2016 תמשכנה לחול על תכניות רב-שנתיות שאושרו מכוחו על-ידי רשות החדשנות ו/או מכוח ההוראות להסדרת מסלול סיוע למרכזי מחקר ופיתוח של חברות גדולות בפריפריה לפי חוק לעידוד מחקר ופיתוח בתעשייה, התשמ"ד- 1984, אשר אושרו על-ידי לשכת המדען הראשי במשרד הכלכלה והתעשייה.

**18. תחילה**

הוראות מסלול הטבה זה תוקנו ביום \_\_\_\_\_\_\_\_\_\_\_\_\_\_\_ 2019, והן מחליפות את הוראות מסלול ההטבה מיום 20 בנובמבר 2018.